เท่าพิภพ ลิ้มจิตรกร

เท่าพิภพ ลิ้มจิตรกร  (เกิด 20 กุมภาพันธ์ พ.ศ. 2532)  เป็นนักการเมืองชาวไทย ปัจจุบันดำรงตำแหน่งสมาชิกสภาผู้แทนราษฎรกรุงเทพมหานคร สังกัดพรรคประชาชน เป็นหนึ่งในผู้ผลักดันนโยบายสุราก้าวหน้า เพื่อให้ผู้ประกอบการรายย่อยสามารถประกอบอาชีพได้

 ประวัติ 
เท่าพิภพ เกิดเมื่อวันที่ 20 กุมภาพันธ์ พ.ศ. 2532 ที่อำเภอวารินชำราบ จังหวัดอุบลราชธานี 

สำเร็จการศึกษาระดับมัธยมศึกษา จากโรงเรียนหอวัง ระดับปริญญาตรี นิติศาสตรบัณฑิต จากมหาวิทยาลัยธรรมศาสตร์ และหลักสูตรมัคคุเทศก์ทั่วไป จากมหาวิทยาลัยศิลปากร
และเขายังได้ผ่านมาตรฐาน Beer Judge Certification Program (BJCP) จากการทำคราฟต์เบียร์อีกด้วย

 การทำงาน 
หลังจากสำเร็จการศึกษา เท่าพิภพได้ประกอบอาชีพทนายอยู่ที่จังหวัดฉะเชิงเทรา ก่อนจะเปลี่ยนมาประกอบอาชีพมัคคุเทศก์

หลังจากเหตุการณ์ทางการเมืองได้สงบลง เท่าพิภพตัดสินใจมาประกอบอาชีพเบียร์เทนเดอร์ จากนั้นก็ลาออกมาทำธุรกิจคราฟต์เบียร์ด้วยกันกับตัวเองและเพื่อนๆ

เท่าพิภพเคยถูกจับกุมข้อหาทำสุราโดยไม่ได้รับใบอนุญาตจากอธิบดี โดนโทษปรับ 5,500 บาท ส่วนโทษจำคุก 2 เดือน  รอลงอาญาไว้ 2 ปี

นอกจากนี้ เท่าพิภพได้ประกอบกิจการบริษัทจำนวน 2 บริษัท โดยมีบริษัท เท่าเบฟ จำกัด ซึ่งประกอบการ การบริการด้านเครื่องดื่มที่มีแอลกอฮอล์เป็นหลัก และบริษัท เท่า เบฟ เวนเจอร์ จำกัด ประกอบการ ขายส่งเครื่องดื่มที่มีแอลกอฮอล์ โดยบริษัททั้งสองของเท่าพิภพมีผู้ถือหุ้นคือ นิติพัฒน์ แต้มไพโรจน์ อดีตเหรัญญิกพรรคอนาคตใหม่

 การเมือง 
ต่อมาได้ถูกทาบทามให้มาเป็นผู้ร่วมก่อตั้งพรรคอนาคตใหม่ ซึ่งคนที่ทาบทามเขาคือธนาธร จึงรุ่งเรืองกิจ หัวหน้าพรรคในเวลาต่อมา ทำให้เท่าพิภพกลายเป็น 1 ใน 26 ผู้ร่วมก่อตั้งพรรค

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาได้ลงสมัครรับเลือกตั้งในกรุงเทพมหานคร เขต 22 และสามารถเอาชนะสุรันต์ จันทร์พิทักษ์ไปได้ และเมื่อได้ทำงานในสภา ก็เป็นผู้ผลักดันร่างพระราชบัญญัติภาษีสรรพสามิต หรืออีกชื่อคือ พ.ร.บ.สุราก้าวหน้า แต่ไม่ผ่านการลงมติวาระที่สาม จึงทำให้ร่าง พ.ร.บ. นี้ตกไป และในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 เขาได้ลงสมัครรับเลือกตั้งอีกครั้งในกรุงเทพมหานคร เขต 24 และเขาก็ชนะในพื้นที่นี้อีกครั้ง 

ในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 เท่าพิภพเดิมไม่ประสงค์ที่จะลงสมัคร สส. ต่อ โดยให้เหตุผลว่าตนเองได้ผลักดันร่างกฎหมายสุราก้าวหน้าได้จนสำเร็จและบรรลุวัตถุประสงค์ตั้งแต่ร่วมก่อตั้งและทำงานการเมืองกับพรรคอนาคตใหม่แล้ว จึงไม่มีความจำเป็นที่จะลงสมัครเพื่อเป็นสส.อีก ทั้งนี้เพื่อเปิดโอกาสให้ผู้ที่สนใจที่จะเข้ามาทำงานการเมืองได้มีโอกาสเข้ามาร่วมงานกับพรรคต่อไปด้วย ทว่าเกิดปัญหาเรื่องผู้สมัคร สส.กรุงเทพมหานคร เขต 33 จากคดีฟอกเงิน เท่าพิภพจึงตัดสินใจกลับมาลงสมัคร สส.ในพื้นที่ดังกล่าวแทน

 สมาชิกสภาผู้แทนราษฎร 
เท่าพิภพ ลิ้มจิตรกร ได้รับการเลือกตั้งเป็นสมาชิกสภาผู้แทนราษฎรมาแล้ว 3 สมัย คือ
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 กรุงเทพมหานคร สังกัดพรรคอนาคตใหม่ → พรรคก้าวไกล
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 กรุงเทพมหานคร สังกัดพรรคก้าวไกล → พรรคประชาชน
 การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 กรุงเทพมหานคร สังกัดพรรคประชาชน

 เครื่องราชอิสริยาภรณ์ 
ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๖๓, เล่ม ๑๓๘ ตอนพิเศษ ๑ ข หน้า ๑๖, ๒๒ มกราคม ๒๕๖๔

 อ้างอิง 

 แหล่งข้อมูลอื่น 




หมวดหมู่:บุคคลจากอำเภอวารินชำราบ
หมวดหมู่:บุคคลจากกรุงเทพมหานคร
หมวดหมู่:ทนายความชาวไทย
หมวดหมู่:นักการเมืองจากจังหวัดอุบลราชธานี
หมวดหมู่:นักการเมืองจากกรุงเทพมหานคร
หมวดหมู่:สมาชิกสภาผู้แทนราษฎรกรุงเทพมหานคร
หมวดหมู่:นักการเมืองพรรคอนาคตใหม่
หมวดหมู่:นักการเมืองพรรคก้าวไกล
หมวดหมู่:นักการเมืองพรรคประชาชน (พ.ศ. 2567)
หมวดหมู่:บุคคลจากโรงเรียนหอวัง
หมวดหมู่:บุคคลจากคณะนิติศาสตร์ มหาวิทยาลัยธรรมศาสตร์
หมวดหมู่:ผู้ได้รับเครื่องราชอิสริยาภรณ์ ท.ม.